A Bizottság 1516/74/EGK rendelete
(1974. június 18.)
a cukorgyártók és cukorrépa-termelők között megkötött szerződések tagállamok által történő felügyeletéről
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb az 1928/73/EGK rendelettel [1] módosított, a cukor piacának közös szervezéséről szóló, 1967. december 18-i 1009/67/EGK tanácsi rendeletre [2] és különösen annak 5. cikke (4) bekezdésére, 31. cikke (6) bekezdésére és 38. cikkére,
tekintettel a legutóbb az új tagállamoknak az Európai Gazdasági Közösséghez és az Európai Atomenergia Közösséghez történő csatlakozásáról szóló Csatlakozási Szerződéséhez [3] csatolt okmánnyal [4] módosított, a cukorrépa felvásárlására vonatkozó szerződésekre és a szakmaközi megállapodásokra vonatkozó keretrendelkezések megállapításáról szóló, 1968. február 20-i 206/68/EGK tanácsi rendeletre [5] és különösen annak 11. cikkére,
mivel a cukorágazatban elfogadott számos rendelkezés, és különösen az 1009/67/EGK rendelet 5., 30. és 31. cikkeiben és a 206/68/EGK rendeletben megállapított rendelkezések a cukorrépa-felvásárlásra kötött szerződéseket és a szakmaközi megállapodásokat érintik; mivel szükségesnek bizonyult rendszeres ellenőrzések elvégzése annak megállapítására, hogy az előzőekben említett ilyen szerződések és megállapodások rendelkezései összhangban vannak-e az említett közösségi rendelkezésekkel; mivel e célból a tagállamok végezhetnek hatékony ellenőrzéseket;
mivel a legutóbb a 700/73/EGK rendelettel [6] módosított, a cukor tekintetében a tagállamok által nyújtott tájékoztatásról szóló, 1969. június 11-i 1087/69/EGK bizottsági rendeletet [7] el kell fogadni;
mivel az ellenőrzések eredményeiről a tagállamok által nyújtott tájékoztatás javítaná a Közösségen belüli ilyen ellenőrzések összehangolását;
mivel a Cukorpiaci Irányítóbizottság az elnöke által megállapított határidőn belül nem nyilvánított véleményt,
ELFOGADTA EZT A RENDELETET:
1. cikk
Minden tagállam köteles rendszeresen ellenőrizni, hogy a szakmai szinten elfogadott rendelkezések, különösen a cukorrépa felvásárlását és annak ellenértékének kifizetését illetően, összhangban vannak-e a vonatkozó közösségi rendelkezésekkel.
2. cikk
A tagállamok az 1. cikkben említett ellenőrzések eredményéről minden év június 30-ig kötelesek tájékoztatni a Bizottságot. A tagállamok kérelemre kötelesek benyújtani a Bizottságnak a szakmaközi megállapodásokat és szerződéseket.
3. cikk
Az 1087/69/EGK rendelet 4. cikkét törölni kell.
4. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1974. június 18-án